Reeva Steenkamp: Gerugte oor pa se beroerte ontkenOscar Pistorius en Reeva Steenkamp in gelukkiger dae. Foto: Twitter Die regspan van die familie van wyle Reeva Steenkamp het Vrydag gerugte ontken dat haar pa, Barry Steenkamp, ŉ tweede beroerte gehad het. “Berigte het in sekere publikasies verskyn wat aandui dat Steenkamp se pa ŉ tweede beroerte gehad het. Die berigte is onwaar,” het die regsfirma De Villiers Inc in ŉ verklaring gesê. The Times het Vrydag die familie se prokureur, Dup de Bruyn, aangehaal wat glo gesê het Barry het onlangs ŉ tweede beroerte gehad. “Dit was ŉ ligte beroerte, en hy het al goed herstel, maar dit is ŉ baie traumatiese tyd,” het De Bruyn glo aan The Times gesê. “Hy sien bloot eenvoudig nie kans om die verhoor by te woon nie.” Barry het glo sy eerste beroerte aan die einde van Januarie gehad. Reeva is verlede jaar op Valentynsdag deur Oscar Pistorius in sy huis doodgeskiet. Pistorius se verhoor begin Maandag en gaan na verwagting tot 20 Maart duur. -SAPA